ગતિશીલ ગુજરાતના 'સબકા સાથ, સબકા વિકાસ'ના સૂત્ર સાથે રજૂ કરેલા રૃા. ૧,૩૯,૦૩૯નું કરોડનું કદ ધરાવતા બજેટમાં 'આમ આદમી'ને સાથે લઈને કૃષિ, સિંચાઈ, શિક્ષણ અને આરોગ્ય સેવાના વિકાસ પર બજેટમાં ધ્યાન કેન્દ્રિત કરવામાં આવ્યું છે. ગુજરાત વિધાનસભામાં આજે નાણાંમંત્રી સૌરભ પટેલે રજૂ કરેલા અંદાજપત્રમાં ખેડૂતોને મહત્તમ લાભ આપવાનું અને આરોગ્ય સેવાઓ સુધારવાનું તથા શિક્ષણને મધ્યમ ને નીચલા મધ્યમ વર્ગના પરિવાર માટે એફોર્ડેબલ બનાવવાની દિશામાં પગલાં લેવામાં આવ્યા છે. રૃા.૧૨૪.૯૫ કરોડની પુરાંત ધરાવતા બજેટમાં ટેક્નિકલ ટેક્સટાઈલ પર ૫ ટકા વેટ નાખીને ૮૦ કરોડની આવક ઊભી કરી છે. આ સિવાય બજેટમાં કોઈ ખાસ નવા વેરા લાદવામાં આવ્યા નથી. જોકે, ખેડૂતોને રૃા.૧૧૦૦ કરોડની રાહતો આપવાનો નિર્ણય લીધો છે.